Patronals i sindicats demanen a la Generalitat que l’atenció a la gent gran sigui una prioritat de país
Inici / Tercer sector al dia / Patronals i sindicats demanen a la Generalitat que l’atenció a la gent gran sigui una prioritat de país
25.07.2019 | Nota de premsa de Associació Catalana de Recursos Assistencials, Centres Socio-sanitaris Catòlics de Catalunya, Consorci de Salut i Social de Catalunya, La Confederació del Tercer Sector Social de Catalunya, La Unió Catalana d’Hospitals i la Unió de Petites i Mitjanes Residències) i sindicals (Comissions Obreres i FeSP – UGT de Catalunya
Es presenta el Manifest del sector d’atenció a la gent gran, que reivindica l’equitat i la qualitat en l’atenció a la gent gran, una millora de les condicions laborals dels professionals, i garantir la sostenibilitat del sector després de deu anys amb les tarifes congelades.
Les organitzacions empresarials (Associació Catalana de Recursos Assistencials, Centres Socio-sanitaris Catòlics de Catalunya, Consorci de Salut i Social de Catalunya, La Confederació del Tercer Sector Social de Catalunya, La Unió Catalana d’Hospitals i la Unió de Petites i Mitjanes Residències) i sindicals (Comissions Obreres i FeSP – UGT de Catalunya) s’han concentrat avui davant el Palau de la Generalitat per reivindicar que l’atenció a la gent gran sigui una prioritat de país.
En una concentració que ha reunit centenars de persones, els portaveus de les organitzacions han demanat a la Generalitat de Catalunya que situï les persones grans en el centre de l’atenció de les polítiques socials, tal i com passa en altres àmbits, mitjançant la lectura d’un Manifest del sector d’atenció a la gent gran que, posteriorment, s’ha entrat per registre al Parlament de Catalunya.
En aquest manifest, els dos sindicats i les sis patronals convocants demanen que es garanteixi l’equitat i la qualitat en l’atenció a la gent gran, una millora de les condicions laborals dels professionals, i que es garanteixi la sostenibilitat del sector, actualment en una situació molt complicada després de deu anys amb les tarifes públiques congelades.
La concentració s’ha produït després d’una reunió mantinguda la setmana passada amb el Departament de Treball, Afers Socials i Famílies, en què es va abordar una proposta de full de ruta per al sector de la gent gran. Les organitzacions consideren que la proposta presentada per l’administració és insuficient tant pel que fa al contingut com per l’escenari temporal plantejat.
Etiquetes: atenció gent gran, gent gran, nota de premsa, patronals, serveis atenció persones